和聖俞莫登樓
作者：王珪
朝代：宋

paragraphs: 莫登樓，樓外華燈人競遊。
翠枝威威六素虯，鳴梢一聲從天頭。
金爐烟開雉尾收，正見月射雙瓊鈎。
半峰飛泉落驚漚，嘘呵紫霧魚龍浮。
絃清管高脆欲流，霜寒雛鳳丹山愁。
臺上美人春風柔，舞腰回急寶釵投。
禁街特勑香車留，簾疏的皪排星眸。
畫省宵閒空翠幬，束如窮兔離新罘。
況驚白髪心悠悠，安復繁華事輕裘。
寄言俠少誰爲儔，爛醉玉樓歌始休。